2.3.3

pitää näin ollen tarpeellisina seuraavia toimia: a) Unionin tasolla on laadittava säädöksiä, joissa tunnustetaan myös turvapaikkaa hakevan ja ihmiskaupan uhriksi joutuneen, ilman huoltajaa matkustavan alaikäisen asema. Tässä yhteydessä on tunnustettava alaikäisten perusoikeudet ja erityiset suojelutarpeet seuraavia seikkoja koskevin normein: — erityismenettelyjen määrittely iän ja henkilöllisyyden selvittämiseksi mahdollisimman tarkasti — konkreettisten toimenpiteiden toteuttaminen lain kiertämisen ja oikeuden väärinkäytön estämiseksi suojelujärjestelmien käytössä — tarkat edellytykset edunvalvojan määrittelemiseksi — holhoukseen perustuvan suojelun asettaminen etusijalle — oikeuksien tunnustaminen 18. ikävuoden jälkeen kotouttamista ajatellen, kun toimivaltaista oikeusviranomaista on kuultu — tutkimusmenettely perheenjäsenten paikantamiseksi perheen yhdistämistarkoituksessa — alkuperämaassa toteutettavien suojelutoimien tukeminen — alkuperäisen yhteisön ja perheen nivominen toimiin — kotimaahan paluuta koskevat säännökset, joiden mukaan on toimittava vain alaikäisen edun mukaisesti ja tutkittava aina tämän perheolosuhteet; tässä yhteydessä on otettava huomioon alkuperävaltion mahdollisesti ratifioimat kansainväliset sopimukset alaikäisten suojelusta — hätätapauksessa annettavaan apuun sovellettavien menettelyjen ja ehtojen määrittely — alaikäisen mielipiteen tiedustelu häntä koskevista toimenpiteistä sekä sen varmistaminen, että alaikäisen edun valvontaa osallistuu oikeusviranomainen. b) On luotava hajautettu ja verkotettu toimintaohjelma (eurooppalainen verkko alaikäisten suojelemiseksi) ilman huoltajaa matkustavia alaikäisiä varten. Ohjelmaan kuuluvat erityispalvelut voitaisiin nivoa nykyiseen sosiaalipalveluverkkoon, ja niiden yhteydessä toteutetut toimet voisivat liittyä vastaanottoon, kotouttamiseen, alkuperäisten yhteisöjen ja perheiden tukemiseen sekä hajautetun yhteistyön avulla toteutettujen paikallisyhteisöjen kokeiluhankkeiden tukemiseen paikallis- ja alueyhteisöjen edistämien ja käynnistämien aloitteiden mallin mukaisesti tiiviissä yhteistyössä hallituksista riippumattomien järjestöjen kanssa. Lisäksi on laadittava perusteet, joilla ilman huoltajaa matkustavat ulkomaalaiset alaikäiset hajasijoitetaan kaikkialle Euroopan unioniin. Tätä varten alueiden komitea sitoutuu keräämään jäsenvaltioiden paikallis- ja alueyhteisöjen soveltamia esimerkillisiä käytänteitä sekä laatimaan niiden perusteella katsauksen vastaanotosta, kotouttamisesta ja perheiden yhdistämisestä saatuihin kokemuksiin. Tarkoitusta varten voidaan perustaa seurantakomitea, joka tarkkailee kentällä olosuhteita, joissa kyseiset toimet pannaan täytäntöön, ja antaa suosituksia konkreettisiksi toimiksi, kunhan parannustarpeet on ensin kartoitettu. c) Kun alaikäiset lopulta jäävät maahan, johon he olivat muuttaneet, on ryhdyttävä tarpeellisiin toimenpiteisiin heidän asianmukaiseksi sopeuttamisekseen koulujärjestelmään, jotta he oppivat kohdemaan kielen ja sisäistävät vastaanottavan yhteiskunnan demokraattiset arvot. d) On selvitettävä alueet, joilta useimmat ilman huoltajaa matkustavat alaikäiset ovat kotoisin, ja otettava ne huomioon yhteistyöaloitteissa, naapuruuspolitiikassa sekä lasten ja nuorten tukemista koskevissa erityisaloitteissa, joihin alkuperäyhteisöt on nivottava mukaan. e) Sisäministeriöiden yhteistyöllä on otettava käyttöön sosiaaliseen suojeluun perustuva oleskelulupa, jotta helpotetaan irrottautumista rikollisjärjestöjen hyväksikäytöstä ja tällaisten järjestöjen tehokasta torjuntaa. f) On järjestettävä unionitasolla kahden vuoden välein konferenssi ilman huoltajaa matkustavista alaikäisistä sekä pidettävä jäsenvaltiotasolla vastaavia konferensseja. On huolehdittava siitä, että konferensseihin osallistuvat myös hallituksista riippumattomat organisaatiot, maahanmuuttajajärjestöt ja muut maahanmuuttoon erikoistuneet järjestöt. g) Kansallisten viranomaisten ja unionin on rahoitettava kaikki ilman huoltajaa matkustavien ulkomaalaisten alaikäisten vastaanotto- ja kotouttamisresurssit.